ഒരു രണ്ടായിരം രൂപ തരുമോ നാല് വര്ഷത്തിനുള്ളില് തിരിച്ച് തരാം ദര്ശന പാട്ടില് പ്രണവ് ഡയലോഗ് ട്രോളുകള് വിനീത് ശ്രീനിവാസന് സംവിധാനം ചെയ്യുന്ന ഹൃദയത്തിലെ ദര്ശന എന്നു തുടങ്ങുന്ന ഗാനം കഴിഞ്ഞ ദിവസമാണ് പുറത്തിറങ്ങിയത്. മികച്ച പ്രേക്ഷക പ്രീതിയാണ് ഗാനത്തിന് ലഭിക്കുന്നത്. പ്രണവ് മോഹന്ലാല്ദര്ശന രാജേന്ദ്രന് കൂട്ടുകെട്ടും പ്രേക്ഷകര് ഏറ്റെടുത്തു കഴിഞ്ഞു. ഇപ്പോള് ഗാനത്തിന്റെ രംഗങ്ങള് ഉള്പ്പെടുത്തിയുള്ള ട്രോളുകളാണ് സാമൂഹ്യമാധ്യമങ്ങളില് വൈറലാകുന്നത്. പ്രണവിനും ദര്ശനക്കും പകരം ശോഭനയും മോഹന്ലാലുമുള്ള പോസ്റ്റര്, ഒരു രണ്ടായിരം രൂപ തരുമോ നാല് വര്ഷത്തിനുള്ളില് തിരിച്ച് തരാം എന്നിങ്ങനെ നീണ്ടു പോവുകയാണ് ട്രോളുകള്. ഗാനം പുറത്തിറങ്ങിയതിന് പിന്നാലെ ഇത്തരത്തിലുള്ള രസകരമായ ട്രോളുകളും ശ്രദ്ധ നേടിക്കഴിഞ്ഞു. പ്രണവ് മോഹന്ലാലിന്റെ മൂന്നാമത്തെ ചിത്രമാണ് ഹൃദയം. ഒരു സംവിധായകന് എന്ന നിലയില് പ്രണവ് മോഹന്ലാലിനൊപ്പം സിനിമ ചെയ്യാന് വളരെ എളുപ്പമായിരുന്നു എന്ന വിനീത് നേരത്തെ പറഞ്ഞിരുന്നു. സെറ്റില് നേരത്തെ എത്തുകയും, ഡയലോഗുകള് എല്ലാം നേരത്തെ നോക്കി വ്യക്തമായി പഠിച്ച് വരുകയും ചെയ്യുമെന്നാണ് വിനീത് ശ്രീനിവാസന് പ്രണവിനെ കുറിച്ച് പറഞ്ഞത്. ചിത്രത്തില് കല്ല്യാണി പ്രിയദര്ശന്, ദര്ശന രാജേന്ദ്രന് എന്നിവരും കേന്ദ്ര കഥാപാത്രങ്ങളാണ്. ദര്ശന വളരെ സ്വാഭാവികമായാണ് അഭിനയിക്കുന്നത്. ഇത്തരത്തിലുള്ള അഭിനേതാക്കള്ക്കൊപ്പം സിനിമ ചെയ്യാന് വളരെ എളുപ്പമാണെന്നും വിനീത് വ്യക്തമാക്കിയിരുന്നു. കല്ല്യാണി പ്രിയദര്ശന് ലോക്ക്ഡൗണിന് ശേഷമാണ് ഹൃദയത്തിന്റെ സെറ്റില് ജോയിന് ചെയ്തത്. ഹൃദയത്തിന്റെ തിരക്കഥ എഴുതിയിരിക്കുന്നത് വിനീതിന്റെയും ഭാര്യ ദിവ്യയുടെയും ജീവിതവുമായി ബന്ധപ്പെടുത്തിയാണെന്ന് അഭ്യൂഹങ്ങള് ഉണ്ടായിരുന്നു. എന്നാല് ചിത്രം പറയുന്നത് അവരുടെ ജീവിതമല്ലെന്നും മറിച്ച് തങ്ങളുടെ കോളേജ് സമയത്തുള്ള ചില നിമിഷങ്ങളും, അനുഭവങ്ങളും ചിത്രത്തിലുണ്ടെന്നും വിനീത് അഭിമുഖത്തില് പറഞ്ഞിരുന്നു. കഴിഞ്ഞ വര്ഷം ആരംഭിച്ച ചിത്രത്തിന്റെ ഷൂട്ടിങ് കൊവിഡ് കാരണം മാറ്റി വെച്ചിരുന്നു. അടുത്തിടെയാണ് ചിത്രീകരണം പൂര്ത്തിയായത്.